Kegyelem nektek és békesség Istentől a mi Atyánktól és az Úr Jézus Krisztustól! Ámen

1 Jn 3, 5-9
*5Azt pedig tudjátok, hogy ő azért jelent meg, hogy elvegye a bűnöket, és hogy őbenne nincsen bűn. 6Aki őbenne marad, az nem vétkezik: aki vétkezik, az nem látja és nem ismeri őt. 7Gyermekeim, senki meg ne tévesszen titeket: aki az igazságot cselekszi, az igaz, mint ahogyan ő is igaz. 8Aki a bűnt cselekszi, az az ördögtől van, mert az ördög cselekszi a bűnt kezdettől fogva. Azért jelent meg az Isten Fia, hogy az ördög munkáit lerombolja. 9Aki az Istentől született, az nem cselekszik bűnt, mert az ő magja van benne, és nem vétkezhet, mert az Istentől született.*

Krisztushoz vágyó Gyülekezet!

Böjt első vasárnapja van, így nem is lehetne aktuálisabb kérdés előttünk, mint, hogy Krisztussal, az Isten igazságában akarsz-e lenne, vagy inkább a bűnben a saját igazságoddal?
Elsőre talán nagyon élesnek érezzük ezt az elhatárolást, amelyet az ige kijelent, azaz, hogy vagy Őbenne: nem vétkezve, vagy a bűnben élve: vétkezve, hiszen mi magunk is annyiszor éljük meg, hogy Krisztushoz akarunk tartozni, hogy nem csak melegedni járnánk az istentiszteletre, vagy jó társaságba, de aztán újra meg újra elbukunk és vétkezünk. Akkor mind hiába, mégse vagyunk Krisztusban, mégis bűnben, a bűnnek élünk mind? Azt mondja mai igénk: „*9Aki az Istentől született, az nem cselekszik bűnt, mert az ő magja van benne, és nem vétkezhet, mert az Istentől született.”* – ezek szerint akkor bűntelennek kellene lennem? És akkor, hogy lehet, hogy azt valljuk mi is az apostollal, hogy: *„ha azt mondjuk nincsen bűn mibennünk magunkat csaljuk meg és igazság nincsen bennünk”?*
Elsőre talán valóban önellentmondásnak tűnik ez a helyzet, de tisztázzuk az ige segítségével, hogy mit is értünk félre! Illetve hadd tegyem mellé Luther Márton hitvallását a Krisztusban élő emberről rögtön segítségként: „Egyszerre igaz és bűnös.”.
Kezdjük a mi bűnhöz való hozzáállásunkkal, hogy miként próbáljuk mi emberileg megélni ezt a kettősséget. Szemléltetésként az a logikai játék/feladvány jut eszembe, mikor az egyik partról át kell szállítani a másikra egy csónakkal egy káposztát, egy kecskét és egy farkast, de egyszerre csak kettőt vihetünk magunkkal a háromból. A kecske pedig nem maradhat kettesben a farkassal, a káposzta a kecskével, de valahogy az összes szereplőnek át kell jutnia. A feladvány ugye arra épül, hogy az összeférhetetlen helyzeteket el kell kerülni. Valami ilyesmiről van szó az Isten igazsága, Krisztus, és a bűn kapcsolatában is. A bűn elhomályosítja, felismerhetetlenné teszi számunkra az Isten igazságát. Krisztus pedig - ahogy igénkben is olvastuk -, lerombolja az ördög munkáját, vagyis a bűnt.
A mi hozzáállásunk azonban napról napra az, hogy próbáljuk magunknak is bizonygatni, hogy: „de igenis megfér egymás mellett a bűn és Krisztus”. Hogy az én életemben igen ott van, hogy újra és újra engedjek a csábításnak, természetesnek mondom és fogadom ezt el, és közben Krisztushoz hűnek nevezem magam.
Azt kellene észrevennünk, hogy nincs olyan megoldás, hogy holnapra a mai káposzta, a kecske és a farkas is meg marad. Ma el kell tűnnie a bűnnek az életemből. Le kell tennem Krisztusnál, hogy Ő lerontsa bennem, hogy Ő elvegye tőlem. Holnap lehet, hogy megint elbukom valamiben, mert kísértések holnap is érni fognak, de én ma se, holnap se akarjam tovább vinni azt, hanem ahogy ma, úgy holnap is szabadulni akarjak minden bűnömtől Krisztus által.
Ez egyszerűnek tűnik és, ahogy most elmondom még akár természetesnek is, de egyáltalán nem könnyű. A bűn: a másik ember megvetése, a felé tanúsított durvaság, vagy a ravaszkodás, vagy had fogalmazzak röviden: az Isten akaratának megtagadása, az számunkra olyan, mint egy szenvedélybetegség, mint például az alkoholizmus. Persze, tudjuk mi is, hogy nem kéne, de nem bírjuk megállni. Elveszítjük a kontrolt nap, mint nap. Hiába jönnek a figyelmeztetések, hiába jön a „másnaposság”. Így vagyunk a bűnnel is: újra, meg újra megkívánjuk a különböző formáit.
Alapigénkben azt olvastuk: „*5Azt pedig tudjátok, hogy ő azért jelent meg, hogy elvegye a bűnöket, és hogy őbenne nincsen bűn.”*. Itt lehetne még érzékletesebben fogalmazni, hogy valóban mennyire ragaszkodunk a bűnhöz és a bűn is hozzánk. Az „elvegye” szó helyett, úgy is lehetne fordítani, hogy „*,ő azért jelent meg, hogy kiszakítson a bűnökből”*. Ki kell minket szakítani onnan. Kitépni a kísértés markából. Más különben mi megmaradnánk a ma bűneiben, magunkra vennénk a holnapit is és a holnap utánit is és így csak egyre távolabb jutnánk az Isten igazságától és az Ő országától.

A másik oldal az Istennel való közösségünk, a Krisztusban maradásunk kérdése. Igénk így fogalmaz: „*6Aki őbenne marad, az nem vétkezik: aki vétkezik, az nem látja és nem ismeri őt.”*. Itt is egy szó másik fordítási lehetőségével segíteném először is a megértést. Nem rossz a „marad” szó, de lehetne „lakik”-nak is fordítani. Azaz hangozhatna ez a mondat úgy is, hogy „*6Aki őbenne lakik, az nem vétkezik: aki vétkezik, az nem látja és nem ismeri őt.”*. Gondoljunk arra, hogy mit jelent a hétköznapjainkban az, hogy lakunk valahol. Nem azt, hogy soha nem lépek ki a kerítésen kívülre. Igen, kilépünk onnan a hétköznapokban, de akkor is tudjuk, hogy ott van az otthonunk, hogy onnan indultam és oda is akarok hazatérni: megpihenni, letenni a terheket, megélni a szeretetet, a békességet. Illetve mások is tudják, hogy ott keressenek engem, ha hozzám akarnak jönni, mert ott van az én életterem. Azzal, hogy kiléptem nem tagadtam meg azt, hogy ott lakok, hogy ott is akarok lakni. Nem költöztem el máshova.
A Krisztusban való élet kapcsolatában is ugyanez igaz ránk. Ha bűnt követtél el, akkor nem Krisztusban voltál. Kiléptél onnan, hiszen benne nincs, nem is volt és nem is lesz helye a bűnnek. De ezzel nem tagadod meg azt, hogy te ott akarsz lakni. Igen, a bűnnel Istent káromlom és megtagadom, de a bűnbánattal, a hozzá való kiáltással éppen azt fejezem ki, hogy én nem akarok elköltözni Tőle, az Ő békességéből, szeretetéből és irgalmából. Kiléptem az ajtón, de nem csomagoltam össze a holmimat és a bútorokat, hogy el is költözöm.
Persze ez a jobb eset. Mert igen is vannak, akik nagyon messzire költöznek az Úrtól, vagy épp csak bolyonganak hazátlanul, otthontalanul és keresik, hogy hol is van azaz irgalmas Atyai ház, ami után úgy vágyakoznak, még ha az adott pillanatban ezt még nem is tudják megfogalmazni.
Igénket talán könnyű félreérteni, mikor azt mondja: „*aki vétkezik, az nem látja és nem ismeri őt.”.* De ez nem arra vonatkozik, hogy ha megtérsz, akkor soha többet nem követsz el bűnt. Ez a „vétkezik” szó itt valójában folyamatosságról beszél. Vagyis azt mondja, hogy aki a bűnben él és nem is akar szabadulni belőle, azaz csak halmozza és halmozza magára, az nem látja és nem ismeri Krisztust. És nyilván ez igaz is. Aki inkább a bűnben, a bűnnek akar élni az még biztos, hogy nem látta meg az érte keresztet vállaló Krisztust, nem ismerte meg a Feltámadottat és nem hallotta meg, ahogy kegyelemmel köszönti. Vagy a másik oldalról nézve, nem látta meg a saját bűnöktől szenvedő életét és nem ismerte fel, hogy mi is a különbség a menny és a pokol között.
Az ilyen ember nem érti, hogy hol is akar lakni? Valójában már ma is, de nem csak ma, hanem az örök életben. Istennel igazi boldogságban, békében és szeretetben, amihez foghatót még valójában nem is tapasztalt, vagy Isten nélkül olyan elhagyatottságban, reménytelenségben és az ebből – nem vasvilláktól és tüzes üstöktől – fakadó szenvedésben.
De amíg Krisztust nem ismeri mag valaki, addig mindezeket nem érti és éppen ezért elfogadni, meglátni sem tudja.

Egyszerre igaz és egyszerre bűnös. Krisztusban élni bűn nélkül és közben vallani: *ha azt mondjuk nincsen bűn mibennünk magunkat csaljuk meg és igazság nincsen bennünk”*. Ez nem ellentmondás.
A megtérés nem a világból való kilépés, kitérés. Nem válunk érinthetetlenné a csábítás számára. De a Krisztussal való élet nem engedi, hogy egyszerre fogadjam el a bűnt és Megváltó Uramnak Jézust. Ha vallom, hogy Jézus a Krisztus, az élő Isten Fia, aki értem halt meg és támadt fel, akkor hangosan kiáltok minden nap: Uram, hadd térjek haza, igaz otthonomba, Hozzád! Kérlek szakíts el a bűntől!
Ha a bűnöddel együtt akarsz belépni az Atyához, akkor nem lesz hely a számodra. Ha azonban Krisztus által megszabadított, de nélküle elveszett és bűnös emberként, akkor lesz helyed Nála és téged is úgy fog fogadni, mint a tékozló fiút az apja: öleléssel, örömkönnyekkel és új ruhával. Éppen ezért bíztatom én is a gyülekezetet böjt első vasárnapján, Invocavit vasárnapján, azzal a zsoltár résszel, amiről a vasárnapunk ezt a latin nevét is kapta: „*Hozzám kiált, és én meghallgatom őt”*. Kiáltsunk mi is az Úrhoz, kapaszkodjunk az Ő igéjébe, ahogyan Jézus is tette a kísértésekkel szemben, és Ő ki fog szakítani bennünket a bűn karmai közül és az Atyai házba fog fogadni minket! Ámen